Elever fra Aalborg Sportshøjskole deltager onsdag i en stor politiøvelse i Aalborg Vestby.

Nordjyllands Politi afholder onsdag eftermiddag en stor øvelse i Aalborg Vestby. Det er en øvelse i håndtering af fodboldbøller og demonstranter, og det sker i kampklædte uniformer, hvor man skal forsøge at kontrollere elever fra Aalborg Sportshøjskole, som spiller demonstranter. Og en øvelse som denne er ifølge politikommissær ved Nordjyllands Politi, Karsten Højrup Kristensen, vigtig. På den måde bliver man rustet til fodboldkampe og eventuelle demonstrationer. - Vi får øvet vores teknik, og det giver tryghed i vores arbejde. Det betyder også, at vi er klædt på at hjælpe til København, Aarhus og Odense, hvis de har brug for os, siger han til TV2/Nord. Politikredsen er forpligtet til at afholde en øvelse som denne én gang årligt.